रासायनिक उर्वरक से कम हो रही उर्वरा क्षमता
उज्जैन | रासायनिक उर्वरक का उपयोग अधिक होने से मिट्टी की उर्वरा क्षमता कम हो रही है। जैविक खाद में अधिक उर्वरक होते हैं जो कम लागत से पैदावार बढ़ाने में मदद करते हैं। उर्वरा क्षमता बढ़ानी है तो जैविक उर्वरक एवं जैविक कीटनाशक का उपयोग अधिक किया जाए। यह बात आरक्षित वर्ग की महिलाओं के लिए ग्राम हरनियाखेड़ी में शून्य प्रतिशत कृषि (जैविक कृषि) पर भारतीय राष्ट्रीय सहकारी संघ की सहकारी शिक्षा क्षेत्रीय उज्जैन एवं कृपा वेलफेयर की सक्षम परियोजना के संयुक्त प्रयास से आयोजित छह दिवसीय कार्यशाला में अतिथियों ने कही। शुभारंभ सेवा सहकारी समिति मर्यादित प्रबंधक अनवर पटेल के आतिथ्य में हुआ। स्वागत प्रभारी परियोजना अधिकारी चंद्रशेखर बैरागी ने किया। कार्यशाला में सेवानिवृत्त उपसंचालक बीके शर्मा, तेजवीरसिंह, डाॅ. एसके कौशिक, वैज्ञानिक ललित जैन आदि ने जैविक कृषि के फायदे बताए। संचालन प्रेमसिंह झाला ने किया। आभार गोपाल गुप्ता ने माना।
hin_Deva hin_Deva